CELEX: 52017PC0734
Language: hr
Date: 2017-11-29
Title: Prijedlog UREDBE EUROPSKOG PARLAMENTA I VIJEĆA o izmjeni Uredbe (EU) br. 1093/2010 s obzirom na mjesto sjedišta Europskog nadzornog tijela za bankarstvo

EUROPSKA KOMISIJA
            Bruxelles, 29.11.2017.
            COM(2017) 734 final
            2017/0326(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 1093/2010 s obzirom na mjesto sjedišta Europskog nadzornog tijela za bankarstvo
            (Tekst značajan za EGP)
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Europsko nadzorno tijelo za bankarstvo (EBA) osnovano je Uredbom (EU) br. 1093/2010. U skladu s člankom 7. te uredbe EBA se nalazi u Londonu (Ujedinjena Kraljevina). 
            
            
               Ujedinjena Kraljevina 29. ožujka 2017. obavijestila je Europsko vijeće o svojoj namjeri izlaska iz Unije, u skladu s člankom 50. Ugovora o Europskoj uniji. 
            
            
               Na marginama sastanka Vijeća za opće poslove (članak 50.) preostalih 27 država članica odabralo je 20. studenoga 2017. Pariz (Francuska) za novo sjedište Europskog nadzornog tijela za bankarstvo.  
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  S obzirom na to da se akt koji će se izmijeniti temelji na članku 114. Ugovora o funkcioniranju Europske unije („UFEU”), akt o izmjeni trebao bi se temeljiti na istoj osnovi. 
               
            
            
               •Odabir instrumenta
            
            
               
                  Prijedlogom se želi izmijeniti Uredba (EU) br. 1093/2010. Stoga se predlaže odgovarajuća izmjena u obliku uredbe o izmjeni. 
               
            
            
               •Supsidijarnost i proporcionalnost
            
            
               Pitanje mjesta sjedišta agencije u okviru je isključive nadležnosti Unije. Mjera je proporcionalna sa svrhom predložene Uredbe, tj. potvrdom novog sjedišta Agencije u okviru Uredbe (EU) br. 1093/2010.
            
            
               3. UTJECAJ NA PRORAČUN
            
            
               Premještanje Europskog nadzornog tijela imat će učinak na proračun, posebno u pogledu troškova koji se odnose na prijevremeni raskid njezina sadašnjeg ugovora o najmu u Londonu koji je posljedica povlačenja, troškova koji se odnose na samo preseljenje i troškova koji se odnose na useljenje u nove prostore u Parizu. Kako je utvrđeno u pregovaračkim smjernicama Vijeća od 22. svibnja 2017. za pregovore o sporazumu s Ujedinjenom Kraljevinom kojim se utvrđuju aranžmani njezina povlačenja iz Europske unije, Ujedinjena Kraljevina trebala bi u potpunosti pokriti određene troškove koji se odnose na postupak povlačenja, npr. premještanje agencija sa sjedištem u Ujedinjenoj Kraljevini.
            
            
               Neki troškovi premještanja možda će se morati pretfinancirati iz proračuna EU-a prije financijskog dogovora. U tom pogledu Komisija će u suradnji s Europskim nadzornim tijelom za bankarstvo ocijeniti moguće dodatne potrebe za financiranjem koje se trebaju osigurati iz proračuna EU-a. Prema potrebi, Komisija će predstaviti relevantne prijedloge Europskom parlamentu i Vijeću u okviru godišnjeg proračunskog postupka za 2019., te ako je potrebno i za 2018. To se primjerice odnosi na troškove povezane sa samim preseljenjem. Osim toga, troškovi koji se odnose na useljenje u nove prostore prikazat će se i u kontekstu postupka koji se odnosi na nekretnine iz članka 203. Financijske uredbe
                  1
               , kojim se propisuje prethodno odobrenje Europskog parlamenta i Vijeća prije sklapanja ugovora koji se odnose na projekte povezane s nekretninama. Očekuje se da će se taj postupak pokrenuti čim prije (najkasnije početkom 2018.). 
            
            
            
            
               2017/0326 (COD)
            
         
         
            
               Prijedlog
            
            
               UREDBE EUROPSKOG PARLAMENTA I VIJEĆA
            
            
               o izmjeni Uredbe (EU) br. 1093/2010 s obzirom na mjesto sjedišta Europskog nadzornog tijela za bankarstvo
            
            
               (Tekst značajan za EGP)
            
            
               EUROPSKI PARLAMENT I VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 114.,
            
            
               uzimajući u obzir prijedlog Europske komisije,
            
            
               nakon prosljeđivanja nacrta zakonodavnog akta nacionalnim parlamentima,
            
            
               uzimajući u obzir mišljenje Europske središnje banke
                  2
               ,
            
            
               uzimajući u obzir mišljenje Europskoga gospodarskog i socijalnog odbora
                  3
               ,
            
            
               u skladu s redovnim zakonodavnim postupkom,
            
            
               budući da:
            
            
               (1)S obzirom na obavijest Ujedinjene Kraljevine od 29. ožujka 2017. o namjeri izlaska iz Unije u skladu s člankom 50. Ugovora o Europskoj uniji, ostalih 27 država članica na marginama sastanka Vijeća za opće poslove („članak 50.”) odabralo je Pariz (Francuska) za novo sjedište Europskog nadzornog tijela za bankarstvo.
            
            
               (2)Uzimajući u obzir članak 50. stavak 3. Ugovora o Europskoj uniji, Europsko nadzorno tijelo za bankarstvo trebalo bi zauzeti novo sjedište od dana na koji se Ugovori prestaju primjenjivati na Ujedinjenu Kraljevinu ili od 30. ožujka 2019., ovisno o tome što nastupi ranije. 
            
            
               (3)Kako bi se osiguralo pravilno funkcioniranje Europskog nadzornog tijela za bankarstvo na novom mjestu, sporazum o sjedištu trebalo bi sklopiti prije nego što Europsko nadzorno tijelo za bankarstvo zauzme novo sjedište.
            
            
               (4)Kako bi se Europskom nadzornom tijelu za bankarstvo omogućilo dovoljno vremena za premještanje, ova bi Uredba trebala hitno stupiti na snagu.
            
            
               (5)Uredbu (EU) br. 1093/2010 Europskog parlamenta i Vijeća
                  4
                trebalo bi stoga shodno tome izmijeniti,
            
            
               DONIJELI SU OVU UREDBU:
            
            
               Članak 1.
            
            
               Članak 7. Uredbe (EU) br. 1093/2010 zamjenjuje se sljedećim:
            
         
         
            
               „Članak 7.
            
            
               Sjedište
            
            
               Sjedište Tijela je u Parizu (Francuska).”
            
            
               Članak 2.
            
            
               Ova Uredba stupa na snagu na dan objave u Službenom listu Europske unije.
            
            
               Ova se Uredba primjenjuje od datuma na koji se Ugovori prestaju primjenjivati na Ujedinjenu Kraljevinu ili od 30. ožujka 2019., ovisno o tome što nastupi ranije. 
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu,
            
            
               
                  Za Europski parlament
                        Za Vijeće
               
               
                  Predsjednik
                        Predsjednik
               
            
         
         
            
                  
                     (1)
                  
                        Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002, SL L 298, (26.10.2012., str. 1).
               
               
                  
                     (2)
                  
                        […]
               
               
                  
                     (3)
                  
                        […]
               
               
                  
                     (4)
                  
                        Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).